Document ID: 32014R1014

DELEGIRANA UREDBA KOMISIJE (EU) br. 1014/2014
оd 22. srpnja 2014.
o dopuni Uredbe (EU) br. 508/2014 Europskog parlamenta i Vijeća o Europskom fondu za pomorstvo i ribarstvo i stavljanju izvan snage uredbi Vijeća (EZ) br. 2328/2003, (EZ) br. 861/2006, (EZ) br. 1198/2006, (EZ) br. 791/2007 i Uredbe (EU) br. 1255/2011 Europskog parlamenta i Vijeća u pogledu sadržaja i oblikovanja zajedničkog sustava praćenja i evaluacije za operacije koje se financiraju iz Europskog fonda za pomorstvo i ribarstvo
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 508/2014 Europskog parlamenta i Vijeća od 15. svibnja 2014. o Europskom fondu za pomorstvo i ribarstvo i stavljanju izvan snage uredbi Vijeća (EZ) br. 2328/2003, (EZ) br. 861/2006, (EZ) br. 1198/2006 i (EZ) br. 791/2007 te Uredbe (EU) br. 1255/2011 Europskog parlamenta i Vijeća (1), a posebno njezin članak 107. stavak 1. u vezi s člankom 109. stavkom 1.,
budući da:
(1)
Člankom 107. Uredbe (EU) br. 508/2014 predviđa se uspostavljanje zajedničkog sustava praćenja i evaluacije u cilju mjerenja uspješnosti Europskog fonda za pomorstvo i ribarstvo (EFPR). Taj bi sustav trebao pomoći osobito u prikazivanju napretka i postignuća zajedničke ribarstvene politike i Unijine integrirane pomorske politike; ocjenjivanju djelotvornosti, učinkovitosti i važnosti operacija EFPR-a; davanju doprinosa poboljšanju ciljane potpore zajedničkoj ribarstvenoj politici i integriranoj pomorskoj politici; podupiranju postupka učenja povezanog s praćenjem i evaluacijom; i osiguranju stroge evaluacije operacija EFPR-a utemeljene na dokazima čiji se rezultati uzimaju u obzir tijekom postupka odlučivanja.
(2)
Kako bi se omogućilo obavljanje dostatnih i odgovarajućih aktivnosti evaluacije, trebalo bi utvrditi sadržaj i oblikovanje zajedničkog sustava praćenja i evaluacije. Stoga je potrebno utvrditi popis zajedničkih pokazateljaza korištenje u državama članicama kako bi se podaci mogli prikupljati na razini Unije i kako bi Komisija mogla ocjenjivati uspješnosti EFPR-a u pogledu ciljeva politike utvrđenih u Uredbi (EU) br. 508/2014.
(3)
U skladu s člankom 109. Uredbe (EU) br. 508/2014 zajednički pokazatelji moraju biti primjenjivi na sve programe i moraju biti povezani s početnim stanjem te financijskom provedbom, proizvodima i rezultatima programa. Ti zajednički pokazatelji rabe se i za pregled uspješnosti iz članka 21. stavka 1. Uredbe (EU) br. 1303/2013 Europskog parlamenta i Vijeća (2).
(4)
Zajednički pokazatelji trebali bi biti u skladu s pokazateljima utvrđenima za programske prioritete u članku 27. stavku 4. Uredbe (EU) br. 1303/2013, što uključuje pokazatelje povezane s dodijeljenim rashodima, pokazatelje proizvoda povezane s podržanim operacijama i pokazatelje rezultata povezane s predmetnim prioritetom. Oni bi trebali uključivati i pokazatelje konteksta povezane s početnim stanjem prije provedbe programa.
(5)
Pokazatelji iz članka 107. stavka 2. Uredbe (EU) br. 508/2014 povezani su s učinkom programa na razini svakog prioriteta Unije, ali nisu obuhvaćeni ovom Uredbom.
(6)
Kako bi se omogućila brza provedba mjera predviđenih u ovoj Uredbi, ova Uredba trebala bi stupiti na snagu sljedećeg dana od dana objave u Službenom listu Europske unije,
DONIJELA JE OVU UREDBU:
Članak 1.
Sadržaj i oblikovanje sustava praćenja i evaluacije
1. Zajednički sustav praćenja i evaluacije iz članka 107. Uredbe (EU) br. 508/2014 sastoji se od sljedećih elemenata:
(a)
logika intervencije koja prikazuje interakcije među prioritetima, područjima od interesa i mjerama kako je utvrđeno u članku 18. stavku 1. točki (a) i članku 116. Uredbe (EU) br. 508/2014;
(b)
skup zajedničkih pokazatelja iz članka 109. Uredbe (EU) br. 508/2014;
(c)
relevantni kumulativni podatci o operacijama odabranima za financiranje kako je predviđeno člankom 97. stavkom 1. točkom (a) Uredbe (EU) br. 508/2014;
(d)
godišnje izvješće o provedbi operativnog programa kako je predviđeno člankom 114. Uredbe (EU) br. 508/2014 u vezi s člankom 50. Uredbe (EU) br. 1303/2013;
(e)
plan evaluacije kako je predviđeno člankom 115. Uredbe (EU) br. 508/2014 u vezi s člankom 56. Uredbe (EU) br. 1303/2013;
(f)
ex ante i ex post evaluacije i sve ostale aktivnosti evaluacije povezane s programom EFPR-a kako je predviđeno člancima 115., 116. i 117. Uredbe (EU) br. 508/2014 u vezi s člancima 55., 56. i 57. Uredbe (EU) br. 1303/2013;
(g)
pregled uspješnosti kako je predviđeno člankom 21. stavkom 1. Uredbe (EU) br. 1303/2013.
2. U provedbi članka 97. stavka 1. točke (a) i članaka 114. do 117. Uredbe (EU) br. 508/2014, u vezi s člankom 21. stavkom 1. i člancima 50., 55., 56. i 57. Uredbe (EU) br. 1303/2013, upravljačko tijelo koristi se popisom zajedničkih pokazatelja iz članka 109. Uredbe (EU) br. 508/2014 za razne elemente zajedničkog sustava praćenja i evaluacije.
Članak 2.
Popis zajedničkih pokazatelja
Popis zajedničkih pokazatelja iz članka 109. Uredbe (EU) br. 508/2014 utvrđen je u Prilogu ovoj Uredbi.
Članak 3.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. srpnja 2014.

Labels: 2
19
8
6
15